奧林比亞高斯歷史性捧盃 神鋒破C朗紀錄
2024年05月30日 08:00
東網電視
更多新聞短片
希臘球隊首次贏得歐洲賽事冠軍。(Getty Images)
周四(30日)凌晨歐協聯決賽，希臘勁旅奧林比亞高斯創造歷史，憑阿尤比艾卡比喺加時一箭定江山，1比0擊敗意甲嘅費倫天拿捧盃，同時成為首支贏得歐洲賽冠軍嘅希臘球會。摩洛哥前鋒阿尤比艾卡比今場做英雄之外，更打破由C朗拿度、賓施馬、法卡奧保持嘅歐戰淘汰賽入球紀錄，名垂青史！
費倫天拿上屆屈居亞軍，今屆再入歐協聯決賽決心十足，今場多數時間佔上風，合共製造17次攻門，可惜埋門一腳處理麻麻，只有4次命中目標，90分鐘兩隊踢成0比0。加時戰雙方繼續拉鋸，直到116分鐘，全場表現沉靜嘅阿尤比艾卡比接應傳中飛身頂入，帶領奧林比亞高斯歷史性捧盃。
30歲嘅阿尤比艾卡比名不經傳，之前從未效力過歐洲5大聯賽，不過今屆歐協聯平地一聲雷。奧林比亞高斯係喺淘汰圈附加賽開始，由歐霸盃「空降」參賽，但阿尤比艾卡比仍以11球成為神射手，呢11個入波全部嚟自淘汰賽，打破C朗、賓施馬同法卡奧單季歐洲賽事淘汰賽入球紀錄(10球)。